සංචරණ සීමා පනවා ඇති කාලසීමාව තුළදී ප්‍රාදේශීය වශයෙන් එළවළු, පළතුරු ඇතුලු අත්‍යවශ්‍ය ආහාර ද්‍රව්‍ය බෙදාහැරීමට අවශ්‍ය නම් ප්‍රාදේශීය ලේකම් හෝ ග්‍රාම නිලධාරිවරයා හරහා ලබාගත් අවසර පතක් මගින් ඒවා අලෙවි කිරීමට අවස්ථාව සළසා දී තිබෙනවා.ආර්ථික පුනර්ජීවනය හා දරිද්‍රතාව තුරන් කිරීම සඳහා වන ජනාධිපති කාර්ය සාධක බලකාය සඳහන් කළේ ප්‍රාදේශීය ලේකම්වරුන්ට සහ ග්‍රාම නිලධාරීවරුන්ට ඊට අවශ්‍ය උපදෙස් පසුගිය 10 වනදා නිකුත් කළ බවයි.මේ අතර වෙළඳ අමාත්‍ය ආචාර්ය බන්දුල ගුණවර්ධන කියා සිටියේ ආර්ථික මධ්‍යස්ථානවල ගොඩගැසී ඇති එළවළු මිලදී ගැනීම සඳහා ගැනුම්කරුවන් හටද ඒ සඳහා අවසර පත්‍රයක් මගින් අවස්ථාව සළසා දී ඇති බවයි.පිටකොටුව තොග වෙළඳ මධ්‍යස්ථානයේ නිරීක්ෂණ චාරිකාවකට අද එක්වෙමින් ඔහු මේ බව සඳහන් කළ අතර, හෙට සිට පිටකොටුව තොග වෙළඳ හුවමාරුව තොග වෙළඳාම සඳහා පමණක් විවෘතව තැබීමට මෙහිදී අමාත්‍යවරයා උපදෙස් ලබාදී තිබෙනවා.කෙසේ වෙතත් ආර්ථික මධ්‍යස්ථානවලට අද දිනයේදීත් එළවළු තොග රැගෙනවිත් තිබුණද ඒවා මිලදී ගැනීම සඳහා ගැනුම්කරුවන් පැමිණ නොමැති බවටයි මීගොඩ සහ පෑලියගොඩ මැනිං වෙළඳ සංකීර්ණයේ නියෝජිතයින් ප්‍රකාශ කළේ.